b'\n_START_ARTICLE_\nEsteban Vigo\n_START_SECTION_\nUra\n_START_PARAGRAPH_\nVigo pelasi aktiiviurallaan piskuisten espanjalaisseurojen lis\xc3\xa4ksi CD M\xc3\xa1lagassa ja FC Barcelonassa. Barcassa Vigo pelasi 10 vuoden aikana 166 liigaottelua ja oli voittamassa katalonialaisseuralle Espanjan mestaruuden lis\xc3\xa4ksi kolmea cup-mestaruutta sek\xc3\xa4 Cup-voittajien Cupia. Vigo p\xc3\xa4\xc3\xa4tti aktiiviuransa 1991 M\xc3\xa1lagassa._NEWLINE_Valmennusteht\xc3\xa4viin Vigo siirtyi vuonna 1995 kun piskuinen UD Almer\xc3\xada palkkasi h\xc3\xa4net p\xc3\xa4\xc3\xa4valmentajakseen. Pesti seurassa j\xc3\xa4i lyhyeksi ja vaatimattomaksi, sill\xc3\xa4 Alm\xc3\xa9ria sijoittui kaudella 1995\xe2\x80\x931996 Segunda Divisi\xc3\xb3nissa vasta sijalle 16._NEWLINE_Vigo oli vuosia sivussa jalkapalloteht\xc3\xa4vist\xc3\xa4, kunnes h\xc3\xa4n vuonna 2002 liittyi FC Barcelonan organisaatioon seuran C-joukkueen valmentajaksi. Vuoden j\xc3\xa4lkeen h\xc3\xa4n j\xc3\xa4tti Barcan ja siirtyi Segundassa pelanneen Xerezin p\xc3\xa4\xc3\xa4valmentajaksi. Kiertolaisel\xc3\xa4m\xc3\xa4 jatkui ja kaudella 2004\xe2\x80\x932005 Vigo luotsasi C\xc3\xb3rdobaa. _NEWLINE_Kaudella 2005\xe2\x80\x932006 Vigo haki kokemuksia ulkomailta toimien romanialaisen Dinamo Bukarestin apulaisvalmentajana. H\xc3\xa4n palasi 2007 Espanjaan UE Lleidan luotsiksi. 2008 h\xc3\xa4n siirtyi toistamiseen Xerezin p\xc3\xa4\xc3\xa4valmentajaksi. Ensimm\xc3\xa4inen kausi uudella yritt\xc3\xa4m\xc3\xa4ll\xc3\xa4 toi heti loistavan tuloksen, sill\xc3\xa4 Xerez nousi kauden p\xc3\xa4\xc3\xa4tteeksi p\xc3\xa4\xc3\xa4sarjatasolle ensi kertaa seuran historiassa. Kauden kruunuksi Xerez vei my\xc3\xb6s Segundan mestaruuden ennen Real Zaragozaa ja CD Tenerife\xc3\xa4. Kauden j\xc3\xa4lkeen h\xc3\xa4n siirtyi yll\xc3\xa4tt\xc3\xa4en H\xc3\xa9rculesin per\xc3\xa4miseen. Yhteisty\xc3\xb6 oli menestyksek\xc3\xa4st\xc3\xa4 ja seura nousi kolmantena joukkueena p\xc3\xa4\xc3\xa4sarjaan kauden 2009/10 j\xc3\xa4lkeen._NEWLINE_20. maaliskuuta 2011 h\xc3\xa4net erotettiin H\xc3\xa9rculesin p\xc3\xa4\xc3\xa4valmentajan paikalta jo pitk\xc3\xa4\xc3\xa4n jatkuneiden joukkueen heikkojen esitysten takia.'